LT Europos Sąjungos oficialusis leidinys C 56/13

Pakeitimo paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2011/C 56/09

Šiuo paskelbimu suteikiama teisė pareikšti prieštaravimą pakeitimo paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

PAKEITIMO PARAIŠKA

TARYBOS REGLAMENTAS (EB) Nr. 510/2006

PAKEITIMO PARAIŠKA PAGAL 9 STRAIPSNĮ

„AZEITES DO RIBATEJO“

EB Nr.: PT-PDO-0117-0219-09.01.2006

SGN ( ) SKVN ( X )

1. Keičiamos produkto specifikacijos dalys:

—  Produkto pavadinimas — Produkto aprašymas — Geografinė vietovė —  Kilmės įrodymas —  Gamybos būdas —  Ryšys su geografine vietove —  Ženklinimas etiketėmis —  Nacionaliniai reikalavimai —  Kita (patikslinti)

2. Pakeitimo (-ų) pobūdis:

— Bendrojo dokumento arba santraukos pakeitimas —  Įregistruotos SKVN ar SGN specifikacijos, kurios bendrasis dokumentas ar santrauka neskelbti, pakeitimas —  Specifikacijos pakeitimas, dėl kurio nereikia keisti paskelbto bendrojo dokumento (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai):

3.1. Apibūdinimas:

1) Įtraukta Cobrançosa alyvmedžių veislė, kuri yra svarbi regione auginama kultūra ir iš kurios gaunamo aliejaus kvapas ir skonis nedaro įtakos tradicinio alyvuogių aliejaus savybėms, jau daug šimtmečių itin vertinamoms Ribatežo vietovėje. Atlikus su tuo susijusius tyrimus įrodyta, kad iš Cobrançosa veislės gauto aliejaus įpylus į Galega Vulgar veislės aliejų, pastarojo cheminės ir juslinės „Azeite do Ribatejo“ aliejaus savybės nenukenčia.

2) Pakeisti ir nustatyti reikalavimai, taikomi alyvmedžių veislėms, iš kurių alyvuogių išspaustą aliejų leidžiama naudoti: — ne mažiau kaip 55 % Galega Vulgar ir (arba) Lentisca (iš šių dviejų veislių bendrai ar atskirai gautas aliejus turi sudaryti ne mažiau kaip 55 % viso kiekio); — Cobrançosa veislė – ne daugiau kaip 45 %; — kitų veislių – ne daugiau kaip 5 %; — naudoti Picual veislės aliejų draudžiama. Pastaba. Po šių pakeitimų geografinė vietovė į dvi dalis nebedalijama.

3) Po bendro pobūdžio teisės aktų pataisų ir atlikus išsamesnius gaminio ir jo savybių tyrimus, pakeisti keli fiziniai ir cheminiai parametrai.

4) Tiksliau apibūdintos „Azeite do Ribatejo“ aliejaus organoleptinės savybės.

3.2. Geografinė vietovė:

Iš geografinės vietovės išbrauktos kai kurios savivaldybės ir apylinkės (port. freguesias), nes pastebėta, kad jose alyvmedžių auginama gerokai mažiau, o gaminamas alyvuogių aliejus nustatytomis savybėmis nebepasižymi.

Patvirtinta, kad geografinei vietovei priklauso kai kurios Rio Majoro savivaldybės apylinkės, kurios per klaidą pradiniame sąraše nurodytos nebuvo, nors geografinės vietovės žemėlapiuose jos buvo pažymėtos.

Nebesant būtinybės, panaikintas geografinės vietovės padalijimas į dvi dalis, kadangi Lentisca veislės alyvmedžiai auginami visame regione.

SANTRAUKA

TARYBOS REGLAMENTAS (EB) Nr. 510/2006

„AZEITES DO RIBATEJO“

EB Nr.: PT-PDO-0117-0219-09.01.2006

SKVN ( X ) SGN ( )

Šioje santraukoje informacijos tikslais pateikiami pagrindiniai produkto specifikacijos elementai.

1. Atsakinga valstybės narės institucija:

Pavadinimas: Gabinete de Planeamento e Políticas Adresas: Rua Padre António Vieira 1 1099-073 Lisboa PORTUGAL Tel. +351 213819300 Faks. +351 213876635 El. paštas: Gpp@gpp.pt

2. Grupė:

Pavadinimas: Associação dos Agricultores do Ribatejo Adresas: Rua de Santa Margarida 1-A 2000-114 Santarém PORTUGAL Tel. +351 243323794 / 327444 Faks. +351 243322829 El. paštas: geral@aaribatejo.pt Sudėtis: Gamintojai ir (arba) perdirbėjai ( X ) Kita ( )

3. Produkto rūšis:

1.5 klasė. Aliejus ir riebalai (sviestas, margarinas, aliejus ir kt.)

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Azeites do Ribatejo“

4.2. Produkto aprašymas:

„Azeites do Ribatejo“ vadinamas tam tikras iš Olea europaea L. rūšies Galega Vulgar, Lentisca ir Cobrançosa veislių alyvmedžių, augančių geografinėje gamybos vietovėje, vaisių tik mechaniniu būdu išspaustas aliejus.

Alyvuogių aliejaus „Azeite do Ribatejo“ savybės (santrauka):

Rūgštingumas: ypač gryno aliejaus – neviršija 0,8 %; gryno aliejaus – neviršija 1,5 %;

Peroksidų skaičius neviršija 15 meq O2/kg;

Sugerties geba: K 232 nm – ne didesnė kaip 2,00; K 270 nm – ne didesnė kaip 0,20; ΔK – ne daugiau kaip 0,01;

Spalva: vyraujantysis bangų ilgis (λ) – 577–578 nm;

Trilinoleino ne daugiau kaip 0,2 %;

Riebalų rūgščių transizomerai (%): oleino – ne daugiau kaip 0,03; trans-oleinių + trans-linoleninių ne daugiau kaip 0,03;

Alifatinių alkoholių – ne daugiau kaip 300 mg/kg;

Sterolių (%): — cholesterolio < 0,5 — brasikasterolio ≤ 0,1 — kampesterolio ≤ 4,0 — stigmasterolio < kampesterolio — beta sitosterolio ≥ 93,0 — Δ7–stigmastιrolio ≤ 0,3

Iš viso sterolių ne mažiau kaip 1 000 mg/kg;

Eritrodiolio ir uvaolio ne daugiau kaip 4,5 %;

Vaškų ne daugiau kaip 250 mg/kg.

Taip pat nustatyti su riebalų rūgštimis ir trigliceridais susiję parametrai.

„Azeites do Ribatejo“ aliejus yra vidutinio, žalio ir kartu sunokusio vaikiškumo, su obuolių prieskoniu, geltonai auksinės spalvos, kuri kartais gali būti su žaliais atspalviais. Kad ypač gryną arba gryną alyvuogių aliejų būtų galima ženklinti nuoroda „Azeite do Ribatejo“, pastarųjų trūkumų mediana turi būti lygi nuliui. Aliejus, pasižymintis kitokiomis nei patvirtintoms veislėms būdingomis organoleptinėmis savybėmis, laikomas neatitinkančiu reikalavimų.

4.3. Geografinė vietovė:

Geografinei auginimo, perdirbimo ir pakavimo vietovei priklauso tik šios savivaldybės: Abrantes, Alcanena, Alcobaça (tik S. Vicente de Aljubarrota ir Turquel apylinkės), Alvaiázere, Azambuja (tik Vila Nova de S. Pedro apylinkė), Cartaxo (tik Cartaxo, Ereira, Pontével ir Vale da Pinta apylinkės), Constância, Entroncamento, Ferreira do Zêzere, Gavião, Golegã, Ourém (tik Alburitel, Atouguia, Caxarias, Cercal, Espite, Fátima, Formigais, Freixianda, Gondemaria, Matas, Na Sa da Misericórdia, Na Sa da Piedade, Olival, Rio de Couros ir Seiça apylinkės), Porto de Mós (tik Alcaria, Alvados, Arrimal, Juncal, Mendiga, Pedreiras, S. Bento ir Serro Ventoso apylinkės), Rio Maior (tik Alcobertas, Arruda dos Pisões, Assentiz, Azambujeira, Fráguas, Malaqueijo, Marmeleira, Outeiro da Cortiçada, Ribeira de S. João, Rio Maior, S. João da Ribeira ir S. Sebastião apylinkės), Santarém, Sardoal, Tomar, Torres Novas ir Vila Nova da Barquinha.

4.4. Kilmės įrodymas:

Be nustatytų šiam produktui būdingų savybių taip pat taikoma produkto kilmės atsekamumo sistema. Visiems ūkinės veiklos vykdytojams, nepriklausomai nuo atliekamos veiklos (alyvuogių augintojai, spaudėjai ar pakuotojai), privalo būti taikoma priežiūros ir sertifikavimo sistema. Kiekvienam gamintojui, kurį akredituoja už SKVN „Azeite do Ribatejo“ administravimą atsakinga gamintojų grupė, yra skirtas aprašomasis registras, kuris nuolat atnaujinamas ir kuriame pateikiama informacija apie naudojamų alyvuogių kilmę, faktines gamybos (priėmimo) sąlygas ir galiojančius gamybos ir (arba) pakavimo technologinius reikalavimus. O alyvuogių augintojai pakankamai dažnai tikrinami apdirbimo, auginimo metu, taip pat nuimant derlių. Aliejų spaudžiantys ir pakuojantys subjektai tikrinami ekstrahavimo, sandėliavimo ir pakavimo etapų metu. Nustatyta kontrolės sistema taikoma visam gamybos procesui ir kiekvienas „Azeite do Ribatejo“ aliejaus butelis yra tinkamai identifikuojamas uždedant atitinkamą sertifikavimo ženklą su numeriu, kuris padeda užtikrinti gaminio atsekamumą viso gamybos proceso metu. SKVN ženklą leidžiama naudoti tik ant nurodytomis analitinėmis savybėmis pasižyminčio ypač gryno ir gryno aliejaus, kurio gamybos procesas tikrinamas, pakuočių.

4.5. Gamybos būdas:

„Azeite do Ribatejo“ alyvuogių aliejus nustatytoje gamybos vietovėje esančiuose spaudyklose spaudžiamas tik mechaniniu ekstrahavimo būdu iš Olea europaea L. alyvmedžių vaisių. Tai atliekama panaudojant gerąją patirtį, susijusią su auginimu, apdorojimu augalų apsaugos preparatais, alyvuogių skynimu, vežimu, perdirbimu ar produkcijos pakavimu. Leidžiama naudoti tik geografinėje vietovėje esančiose alyvmedžių giraitėse užaugintas alyvuoges, jos naudojamos tokiomis dalimis: ne mažiau kaip 55 % Galega Vulgar ir (arba) Lentisca veislių alyvuogių ir ne daugiau kaip 45 % Cobrançosa veislės alyvuogių. Leidžiama naudoti ir kitų veislių, išskyrus Picual, alyvuoges, tačiau jų kiekis neturi viršyti 5 %. Pakartotinio ekstrahavimo metodus, taip pat fermentus ar talką naudoti draudžiama. Ypač grynas ir grynas aliejus supilstomas į tam tinkamą ir atitinkamai paženklintą etiketėmis pakuotę. Visos nurodytos operacijos atliekamos geografinėje vietovėje. Kadangi alyvuogių aliejus sudarytas iš kelių rūšių aliejaus mišinio, atskirų jo dalių paskui atskirti neįmanoma. Dėl šių priežasčių toks kontrolės būdas yra tinkamiausias, nes padeda užtikrinti visišką gaminio atsekamumą ir vartojimui teikiamo produkto kilmę, kokybę bei autentiškumą.

4.6. Ryšys su geografine vietove:

Alyvmedžių giraitės auga Ribatežo regione, kurio dirvožemiai daugiausia yra kalkiniai, taip pat Viduržemio jūrai būdingas klimatas, kai vasarą būna karšta ir sausa. Kadangi alyvmedžių auginimas šiame regione nuo neatmenamų laikų buvo itin svarbi veikla, tai atsispindi ir vietos gyventojų tradicijose, pavyzdžiui, yra daugybė regioninių patiekalų receptų, kuriems naudojamas alyvuogių aliejus. Greta produktą ir šį regioną siejančio istorinio bei sociokultūrinio ryšio „Azeite do Ribatejo“ aliejus pasižymi gerai žinomomis cheminėmis ir juslinėmis savybėmis, kurios šį gaminį skiria nuo kitų alyvuogių aliejaus rūšių. Nors šios veislės auginamos ne tik šiame regione, tačiau dalis, kurią jos užima alyvmedžių giraitėse ir ekosistema, kurioje šios veislės auga, yra itin svarbūs alyvuogių aliejaus nurodytas savybes lemiantys veiksniai.

4.7. Kontrolės įstaiga:

Pavadinimas: Certis Adresas: Rua Diana de Liz, Horta do Bispo Apartado 320 7006 Évora PORTUGAL Tel. +351 266769564 Faks. +351 266769566 El. paštas: —

4.8. Ženklinimas etiketėmis:

Etiketėje privalomas užrašas „Azeites do Ribatejo — Denominação de Origem Protegida“ ir atitinkamas Europos Sąjungos logotipas. Joje taip pat turi būti sertifikavimo ženklas, kuriame nurodytas gaminio pavadinimas ir atitinkamas užrašas, kontrolės įstaigos pavadinimas ir serijos numeris (skaitinis arba iš skaitmenų ir raidžių sudarytas kodas, skirtas gaminio atsekamumui užtikrinti). Vietoj gamintojo pavardės arba įmonės pavadinimo bei gamintojo adreso negalima nurodyti kito ūkio subjekto pavadinimo, net jei pastarasis prisiima atsakomybę už gaminį arba juo prekiauja. Prie prekinio pavadinimo „Azeites do Ribatejo — DOP“ negalima pridėti jokio kito užrašo ar nuorodos, platintojo ženklo ar prekės ženklo.

(1) OL L 93, 2006 3 31, p. 12.